Tar grep etter VM-fiasko for skiskytterjentene
2014: OL-år 2013: 5 2012: 3 2011: 1 2010: OL-år 2009: 1 2008: 1 2007: 3 2006: OL-år 2005: 2 2004: 4 2003: 1 2002: OL-år 2001: 4 2000: 2 1999: 0 – Dette VMet har ikke vært noen «højdare». Vi får en tøff start, og så greier vi ikke å hente oss inn etterpå. Vi må ta med at dette har vært en lang sesong for jentene, og VM har ikke vært mål nummer én i år, sier landslagstrener Stian Eckhoff. Kvinnelagets målsetting var gull på mix-stafett. Det ble bronse. Målet for stafetten var medalje. Det ble 5. plass. Heller ikke målet om å kjempe om medalje på alle individuelle konkurranser ble nådd. Beste norske hadde 19. plass på sprinten (Tiril Eckhoff), 18. plass på jaktstarten (Tiril Eckhoff), 32. plass på normalen (Elise Ringen) og 16. plass på fellesstarten (Tiril Eckhoff). – Vi hadde håpet på bedre resultater, sier trener Eckhoff.Man må helt tilbake til VM i nettopp Kontiolahti i 1999 for å finne forrige gang norske skiskytterjenter måtte reise medaljeløse hjem fra et mesterskap. Siden den gangen har det alltid vært med metall i bagasjen hjem til Norge, av en eller annen valør. Kontrasten er spesielt stor til forrige VM, i Nove Mesto i 2013. Da herjet Tora Berger i skisporet og på standplass, og flyttet nærmest inn på seierspallen. Etter fjorårssesongen bestemte både hun og Ann Kristin Aafedt Flatland seg for å legge opp, og stafettpinnen ble dermed sendt videre til et relativt urutinert landslag, med Tiril Eckhoff som spydspiss. Det har til tider vært en litt tung arv å bære. – Det har vært tøffere i år når ikke Ann Kristin og Tora er der lenger. Man skal ikke forvente så mye av unge, ferske VM-deltakere. Men vi får oppsummere når sesongen er over, og se hvilke justeringer vi kan gjøre, sier landslagssjef Per Arne Botnan.Trener Stian Eckhoff er klar på at VM ikke har vært skiskytterjentenes førsteprioritet i år. Men neste vinter blir det annerledes. Da venter VM på hjemmebane i Oslo, og der vil det norske laget være i toppform. – Da må vi ta andre grep. De kommer nok for eksempel ikke til å gå alle konkurranser. Verdenscupkalenderen vår er slik at vi har mye reising og mange løp, så vi må nok prioritere annerledes neste år, sier han. Også landslagssjef Botnan har rettet blikket framover. – I år har vi hatt med nesten bare jenter som er i sine første VM. For dem er dette læring. Vi skulle gjerne sett at vi var lengre oppe på listen, men vi må se framover. Kollen neste år er målet nå. PS! Skiskytterne forlot i dag VM-arenaen i Kontiolahti for å reise videre til verdenscupavslutningen. Den går i russiske Khanty-Mansijsk neste helg.
For første gang siden 1999 har de norske skiskytterjentene vært nødt til å reise medaljeløse hjem fra VM. Neste vinter skal mye gjøres annerledes.